Nordjyllands Beredskab, Forsvarets redningshelikopter og Nordjyllands Politi rykkede torsdag formiddag klokken 10.20 ud til Rødhus Strand. Via 1-1-2 var en drukneulykke blevet anmeldt og redningsmandskabet var hurtigt på stedet. Redningshelikopteren fandt kort derefter en en livløs person i vandet som efterfølgende blev erklæret død. Det skriver Nordjyllands Politi på Twitter. Politiet skriver videre, at ulykken fandt sted i forbindelse med dykning, og at den afdøde er en 75-årig mand fra Birkelse. - Manden var ude at dykke med en makker, og da de er på vej ud i vandet, bliver manden væk fra sin makker, som så slår alarm, siger Mads Hessellund, vagthavende hos Nordjyllands Politi. Årsagen til ulykken er endnu uvist. - Den videre efterforskning skal vise, hvad der skete, men vi har sikret udstyret til nærmere undersøgelse, siger han. De pårørende er underrettet.
En 75-årig mand fra Birkelse er torsdag formiddag afgået ved døden efter en ulykke i vandet ud for Rødhus Strand